Oʻzbekiston Respublikasi Ichki ishlar vazirligi huzuridagi Jazoni ijro etish departamenti va uning tizimidagi jazoni ijro etish muassasalarining bino va inshootlaridan samarali foydalanish hamda sohaga zamonaviy axborot-kommunikatsiya texnologiyalarini joriy etish chora-tadbirlari toʻgʻrisida
(resolution, 2026-02-05)

Jazoni ijro etish muassasalarining alohida xususiyatini inobatga olgan holda, ularning mulki, bino va inshootlaridan samarali foydalanish, inson omilini istisno etadigan zamonaviy axborot texnologiyalarini keng joriy etish orqali jazo muddatini oʻtayotgan mahkumlarning maishiy sharoitlarini yaxshilash maqsadida Vazirlar Mahkamasi qaror qiladi: 1. Quyidagilarni nazarda tutuvchi: a) Oʻzbekiston Respublikasi Ichki ishlar vazirligi huzuridagi Jazoni ijro etish departamenti va uning tizimidagi jazoni ijro etish muassasalarining mulki, bino va inshootlarini ijaraga berish tartibi toʻgʻrisidagi nizom 1-ilovaga muvofiq: jazoni ijro etish muassasalariga tegishli davlat mulkini ijaraga berish shartlari; jazoni ijro etish muassasalariga tegishli davlat mulkini ijaraga berish boʻyicha elektron tanlov natijalarini rasmiylashtirish va ijara shartnomasini tuzish; jazoni ijro etish muassasalarining ijara munosabatlaridagi ishtiroki hamda ularning huquq va majburiyatlari; ijara toʻlovlarining hisob-kitob tartibi; ijaraga berilayotgan mulklarni hisobga olish, hisobotini yuritish va nazorat qilish; b) Oʻzbekiston Respublikasi Ichki ishlar vazirligi huzuridagi Jazoni ijro etish departamenti tizimidagi jazoni ijro etish muassasalariga Face-ID identifikatsiya tizimi mavjud boʻlgan infokiosklarni oʻrnatish tartibi toʻgʻrisidagi nizom 2-ilovaga muvofiq tasdiqlansin: jazoni ijro etish muassasalarida infokiosklarni oʻrnatish boʻyicha tanlovni tashkil etish va oʻtkazish; jazoni ijro etish muassasalarida infokiosklarni oʻrnatish boʻyicha tanlov mezonlari va gʻolibni aniqlash tartibi; jazoni ijro etish muassasalarida infokiosklarni oʻrnatish boʻyicha tanlovning gʻolibi bilan investitsiya majburiyatlarini oʻz ichiga oluvchi shartnomani rasmiylashtirish. 2. Oʻzbekiston Respublikasi Ichki ishlar vazirligi bir oy muddatda investitsiya kiritish orqali jazoni ijro etish muassasalarida mahkumlar, shu jumladan, ularning qarindoshlari tomonidan qonun bilan taqiqlanmagan buyumlarni erkin bozor mexanizmlariga asoslangan elektron doʻkonlar orqali sotib olish imkoniyatini yaratish uchun Face-ID identifikatsiya tizimi mavjud boʻlgan infokiosklarni jazoni ijro etish muassasalariga oʻrnatish istagini bildirgan investorlarni qonunchilik hujjatlarida belgilangan tartibda aniqlash choralarini koʻrsin. 3. Belgilansinki: a) “E-auksion” elektron savdo platformasiga talabgorlar toʻgʻrisidagi quyidagi maʼlumotlar real vaqt rejimida taqdim etib boriladi: talabgorning soliq organlaridan qarzdorligi boʻyicha maʼlumotlar — Vazirlar Mahkamasi huzuridagi Soliq qoʻmitasining axborot tizimidan; talabgorning ijro ishlari boʻyicha qarzdorligi haqidagi maʼlumotlar — Oʻzbekiston Respublikasi Bosh prokuraturasi huzuridagi Majburiy ijro byurosi axborot tizimidan; talabgorning tugatish jarayonida ekanligi yoki bankrot deb topilganligi haqidagi maʼlumotlar — Oʻzbekiston Respublikasi Davlat aktivlarini boshqarish agentligining axborot tizimidan; talabgorga qoʻyilgan talablar (rahbarlari, taʼsischilari jamoat xavfsizligi va jamoat tartibiga qarshi jinoyat sodir etganligi uchun sudlanganligi) boʻyicha maʼlumotlar — “E-auksion” elektron savdo platformasi orqali berilgan soʻrovga asosan Oʻzbekiston Respublikasi Ichki ishlar vazirligi Raqamli texnologiyalar va huquqiy statistika departamenti Huquqiy statistika bosh markazi tomonidan; b) jazoni ijro etish muassasalarining mulkini, bino va inshootlarini ijaraga berishdan tushadigan mablagʻlarning mazkur tashkilotlarga taqsimlangan qismi jazoni ijro etish muassasalarining moddiy-texnik bazasini yaxshilash, bino va inshootlarini rekonstruksiya qilish hamda joriy taʼmirlash, jazo muddatini oʻtayotgan mahkumlarning maishiy sharoitlarini yaxshilashga yoʻnaltiriladi; v) qonunchilikka muvofiq jazoni ijro etish muassasalari hududida sotiladigan tovarlarning eng yuqori chegaralangan narxi har chorakda Oʻzbekiston Respublikasi Ichki ishlar vazirligi tomonidan narxlarni tartibga solish organi bilan kelishilgan holda bozor konyunkturasidan kelib chiqib belgilanadi. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov va ichki ishlar vaziri P.R. Bobojonov zimmasiga yuklansin. 1. Mazkur Nizom Oʻzbekiston Respublikasi Ichki ishlar vazirligi huzuridagi Jazoni ijro etish departamenti (keyingi oʻrinlarda — Jazoni ijro etish departamenti) va uning tizimidagi jazoni ijro etish muassasalarining alohida xususiyatidan kelib chiqqan holda ularning mulkini, bino va inshootlarini yuridik shaxs boʻlgan tadbirkorlik subyektlariga elektron tanlov asosida ijaraga berish tartibini belgilaydi. 2. Ushbu Nizomda quyidagi asosiy tushunchalardan foydalaniladi: “E-auksion” elektron savdo platformasi (keyingi oʻrinlarda — savdo platformasi) — elektron onlayn-auksion va tanlovlarni tashkil etish hamda oʻtkazish uchun zarur axborotni kiritish, saqlash va qayta ishlash, shuningdek, tanlovda ishtirok etish istagi boʻlgan jismoniy va yuridik shaxslarning bunday auksion va tanlovlar jarayoniga kirish hamda ularda qatnashish imkonini taʼminlaydigan axborot tizimi; “online-ijara.uz” axborot tizimi — ijaraga beruvchining balansda saqlovchidan yoki ijaraga oluvchidan arizalarni qabul qilish, balansda saqlovchi va ijaraga oluvchilarga axborot yuborish, ijara shartnomalariga kelishuvlarni rasmiylashtirish, ijara shartnomalarini roʻyxatga olish imkonini beradigan axborot tizimi; balansda saqlovchi — Jazoni ijro etish departamenti va uning tizimidagi jazoni ijro etish muassasalari; ijaraga beruvchi — Oʻzbekiston Respublikasi Davlat aktivlarini boshqarish agentligi huzuridagi Davlat mulki obyektlaridan samarali foydalanish markazining (keyingi oʻrinlarda — Markaz) Qoraqalpogʻiston Respublikasi, viloyatlar va Toshkent shahar hududiy boshqarmalari; ijaraga oluvchi — ushbu Nizomda belgilangan tartib va shartlarda obyekt (uning bir qismi)ni ijara shartnomasi asosida foydalanishga oluvchi yuridik shaxs (Oʻzbekiston Respublikasi rezidenti); obyekt — Jazoni ijro etish departamenti va uning tizimidagi jazoni ijro etish muassasalariga tegishli davlat mulki; operator — savdo platformasida auksion va tanlovni tashkil etish hamda oʻtkazish vakolati berilgan “Elektron onlayn-auksionlarni tashkil etish” aksiyadorlik jamiyati; talabgor — balansda saqlovchi tomonidan belgilangan maqsadlarda va taklif etilgan shartlarda foydalanish uchun talabgorlarni tanlash boʻyicha tanlovda ishtirok etish niyatini bildirgan, tanlovga qadar kamida bir yil davomida faoliyat yuritib kelayotgan yuridik shaxs (Oʻzbekiston Respublikasi rezidenti); xabarnoma — savdo platformasida obyekt boʻyicha tanlov oʻtkazilishi haqidagi axborot; shaxsiy kabinet — balansda saqlovchiga, ijaraga beruvchiga hamda ijaraga oluvchiga obyektning ijaraga berilishini, ijara shartnomasi rasmiylashtirilishini hamda balansda saqlovchi va ijaraga oluvchining ijaraga beruvchi bilan oʻzaro axborot almashish imkonini beruvchi “online-ijara.uz” axborot tizimining maxsus boʻlimi; elektron tanlov (keyingi oʻrinlarda — tanlov) — savdo platformasi orqali tanlov obyekti boʻyicha tanlov hujjatlarining mezoni va shartlariga muvofiq talabgorlar tomonidan taqdim etilgan eng yaxshi takliflarni tanlash orqali ijaraga oluvchini aniqlash shakli. 3. Obyektlar qonun bilan taqiqlanmagan faoliyatni yuritish uchun ijaraga oluvchilarga tanlov asosida ijaraga beriladi. Tanlovlarni tashkil etish va oʻtkazishning mazkur Nizom talablariga zid kelmaydigan qismi Vazirlar Mahkamasining 2022-yil 12-yanvardagi 18-son qarori bilan tasdiqlangan “E-auksion” elektron savdo platformasida elektron onlayn-auksion va tanlovlarni tashkil etish hamda oʻtkazish tartibi toʻgʻrisidagi nizomga muvofiq belgilanadi. Obyektlarni ijaraga berish balansda saqlovchining ishlab chiqarish va/yoki moliyaviy koʻrsatkichlari yomonlashishiga olib keladigan boʻlsa, shuningdek, Jazoni ijro etish departamenti tizimidagi jazoni ijro etish muassasalarining alohida xususiyatidan kelib chiqqan holda ishlab chiqarish korxonalarini ijaraga berish mumkin emas. 4. Tanlov qonuniylik, ochiqlik, shaffoflik, xolislik, ishtirokchilarga teng sharoitlar yaratish tamoyillariga muvofiq oʻtkaziladi. 5. Obyekt ijaraga berish uchun tanlovga chiqarilganda, ijara berish muddati bir yil etib belgilanadi. Bunda ushbu muddat balansda saqlovchining asoslantirilgan murojaati asosida kamaytirilishi mumkin. Ijaraga oluvchi tomonidan ijara shartnomasi shartlari oʻz vaqtida va toʻliq bajarilganda, ijara muddati kelgusi davrga uzaytiriladi. Obyektni bir ijara shartnomasi doirasida ijaraga berishning eng koʻp muddati besh yilni tashkil etadi. Ushbu bandda nazarda tutilgan eng koʻp muddatlar tugagach, obyekt umumiy asoslarda ijaraga beriladi. 6. Ijaraga beruvchi tomonidan ijara shartnomasi muddati tugashidan bir oy oldin ijara shartnomasi shartlari oʻz vaqtida va toʻliq bajarilmagan taqdirda, ijaraga oluvchiga ijara shartnomasining muddati kelgusi davr uchun uzaytirilmasligi toʻgʻrisida ogohlantirish xati yuboriladi. 7. Agar ijara shartnomasining muddati tugaganidan keyin ham ijaraga oluvchi mulkdan foydalanishni davom ettirsa va ijaraga beruvchi bunga eʼtiroz bildirmagan boʻlsa, shartnoma avvalgi shartlar asosida qaytadan tuzilgan hisoblanadi. Ijaraga oluvchi tomonidan ijara shartnomasi shartlari oʻz vaqtida va toʻliq bajarilganda, ijaraga oluvchi shartnoma muddatini uzaytirmaslik toʻgʻrisida murojaat qilmagan boʻlsa, ijara muddati navbatdagi muddatga uzaytirilgan hisoblanadi. 8. Ijaraga oluvchi ijara mulki ijaraning butun muddati davomida undan maqsadli foydalanilishi, uning yaxlitligi va but saqlanishi boʻyicha majburiyatini oʻz zimmasiga oladi. 9. Ijaraga oluvchi ijaraga berilgan obyekt (uning bir qismi)ni oʻzga shaxslarga subijara (foydalanish)ga berishi, garovga qoʻyishi yoki boshqacha tarzda (vaqtincha) uchinchi shaxsga oʻtkazishi taqiqlanadi. Bu kabi holatlar aniqlanganda, ijara shartnomasi ijaraga beruvchi tomonidan belgilangan tartibda bekor qilinadi. 10. Ijaraga oluvchi ijara shartnomasi shartlarini lozim darajada bajarmagan taqdirda, ijara shartnomasi ijaraga beruvchi tomonidan belgilangan tartibda bekor qilinadi. 11. Ijara shartnomasini bekor qilish, oʻzgartirish va muddatini uzaytirish tomonlarning kelishuviga asosan yoki qonunchilik hujjatlarida belgilangan tartibda amalga oshiriladi. 12. Balansda saqlovchi obyektni ijaraga berish maqsadida ijaraga beruvchiga quyidagilarni koʻrsatgan holda, “online-ijara.uz” axborot tizimi orqali oʻzining shaxsiy kabinetidan elektron ariza taqdim etadi: obyektning nomi, tavsifi, joylashgan yeri (pochta manzili); obyektning ijaraga beriladigan maydoni; obyektning kommunikatsiyalar (suv, gaz, elektr energiyasi, kanalizatsiya tarmogʻi) bilan taʼminlanganligi toʻgʻrisida maʼlumot; balansda saqlovchining obyektga boʻlgan huquqini tasdiqlovchi va obyektning ijaraga beriladigan maydonini koʻrsatgan holda kadastr hujjati nusxasi; obyektning kamida 4 ta fotosurati; obyektdan foydalanish maqsadi (amalga oshiriladigan faoliyat turi); ijaraga oluvchiga qoʻyiladigan talablar (majburiyatlar); balansda saqlovchining asoslangan soʻroviga koʻra boshqa maʼlumotlar. 13. Ijaraga beruvchi taklifni uch ish kunida koʻrib chiqib, obyektni ijaraga berish yuzasidan operatorga elektron buyurtma yuboradi. 14. Balansda saqlovchining arizasida ushbu Nizomning 12-bandidagi maʼlumotlar toʻliq koʻrsatilmagan boʻlsa, ijaraga beruvchi arizani ikki kun muddatda maʼlumotlarni toʻliq koʻrsatgan holda taqdim etish uchun balansda saqlovchiga qaytaradi. Balansda saqlovchi tomonidan kamchiliklar bartaraf etilgandan keyin berilgan ariza ijaraga beruvchi tomonidan umumiy tartibda koʻrib chiqiladi. 15. Obyektni tanlovga chiqarishda ijara haqining boshlangʻich narxi balansda saqlovchi tomonidan arizada koʻrsatilgan faoliyat turi va ijaraga beriladigan maydondan kelib chiqqan holda hisoblangan obyekt (bino va inshootlar)dan foydalanganlik uchun ijara toʻlovining eng kam miqdorida belgilanadi. 16. Obyekt (bino va inshootlar)dan foydalanganlik uchun ijara toʻlovining eng kam miqdori quyidagicha hisoblab chiqiladi: Bunda: Ts — obyektdan foydalanganlik uchun bir yilga bir kv.metr uchun ijara toʻlovining eng kam miqdori; Es — davlat koʻchmas mulkidan foydalanganlik uchun bir yilga bir kv.metr uchun ijara toʻlovining eng kam stavkasi; Kz — hududiy zonalar koeffitsiyenti; Kq — qurilish turi boʻyicha koeffitsiyent; Kh — tutashib ketgan hududdan foydalanish koeffitsiyenti; Ko — tijorat maqsadlarida foydalanishda qulaylik koeffitsiyenti (asosiy avtotransport yoʻllari boʻylab joylashish, ikkinchi darajali avtotransport yoʻllariga chiqishda joylashish va boshqalar). Qurilish turi boʻyicha koeffitsiyent (Kq), tutashib ketgan hududdan foydalanish koeffitsiyenti (Kh) va tijorat maqsadlarida foydalanishda qulaylik koeffitsiyenti (Ko)ning yigʻindisi 1 birlikdan kam boʻlgan taqdirda, yaxlitlangan holda 1 birlikka teng hisoblanadi. 17. Davlat koʻchmas mulkidan foydalanganlik uchun ijara toʻlovining eng kam stavkalari Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar Kengashlari tomonidan qonunchilik hujjatlarida belgilangan tartibda tegishli koeffitsiyentlar belgilangan holda har yili tasdiqlanadi. Obyektlarni ijaraga berishdan tushgan mablagʻlar Oʻzbekiston Respublikasi Prezidentining “Davlat aktivlarini boshqarish, monopoliyaga qarshi kurashishni tartibga solish tizimini va kapital bozorini tubdan takomillashtirish chora-tadbirlari toʻgʻrisida” 2019-yil 14-yanvardagi PF-5630-son Farmonida belgilangan tartibda taqsimlanadi. 18. Xabarnoma tanlov boshlanishidan kamida oʻttiz kun avval savdo platformasida eʼlon qilinadi. Xabarnomada quyidagi maʼlumotlar koʻrsatiladi: tanlov shakli, oʻtkaziladigan sanasi, tanlov natijalarini eʼlon qilish vaqti; lot raqami, ijaraga berilayotgan obyektning nomi, tavsifi, balansda saqlovchining nomi; tanlovda qatnashish uchun ariza qabul qilishni yakunlash sanasi va vaqti; ijara muddati; takliflarni va ularga ilova qilinayotgan hujjatlarni taqdim qilish tartibi; ijara summasi va zakalat pulining miqdori; tanlov obyektini oldindan koʻrish (koʻzdan kechirish) tartibi; obyektning joylashgan yeri, fotosurati va geolokatsiyasi (mavjud boʻlsa); buyurtmachining joylashgan yeri (pochta manzili), bogʻlanish uchun telefon raqami, elektron pochta manzili; Jazoni ijro etish departamenti tizimidagi jazoni ijro etish muassasalarining alohida xususiyatini hisobga olgan holda, ijaraga berilayotgan obyektdan foydalanish tartibi va shartlari, balansda saqlovchi tomonidan ijaraga oluvchiga qoʻyilgan majburiyatlar. 19. Talabgorga quyidagi hollarda tanlovda ishtirok etishi avtomatik tarzda rad etiladi: zakalat puli belgilangan miqdorda toʻlanmaganda; talabgor jismoniy shaxs boʻlganda; talabgorning rahbari va taʼsischi(lar) jamoat xavfsizligi va jamoat tartibiga qarshi jinoyat sodir etganligi uchun sudlangan shaxs ekanligi aniqlanganda; talabgor tugatish jarayonida ekanligi yoki bankrot deb topilganligi aniqlanganda; soliq yoki majburiy ijro organlaridan qarzdorligi aniqlanganda. Talabgorlarning integratsiyalashgan axborot tizimlari orqali olinadigan maʼlumotlari oʻz vaqtida kelmasligi (umuman kelmasligi) yoki mavjud emasligi oqibatida yuzaga keladigan nizolarga operator javobgar boʻlmaydi. 20. Obyektni ijaraga olishda taklif etilayotgan narx talabgor tomonidan ixtiyoriy ravishda belgilanadi. Bunda talabgor tomonidan taklif etilayotgan narx belgilangan boshlangʻich narxdan kam boʻlmasligi hamda narx taklifining 25 foizi miqdorida zakalat puli toʻlangan boʻlishi lozim. 21. Obyekt tanlovda eng yuqori narx taklifini bildirgan talabgorga ijaraga beriladi. 22. Tanlov yakunlangandan soʻng bir ish kuni ichida operator tomonidan tanlov natijalari toʻgʻrisida elektron bayonnoma rasmiylashtiriladi. 23. Ijaraga beruvchi bilan ijaraga oluvchi oʻrtasida qonunchilik hujjatlarida belgilangan tartibda oʻtkazilgan tanlov natijasi boʻyicha rasmiylashtirilgan bayonnoma asosida tuzilgan ijara shartnomasi elektron shaklda savdo platformasida ikki tomonlama rasmiylashtiriladi. Bunda: ijara shartnomasida ijaraga oluvchining tanlov savdolarida ishtirok etish uchun kiritgan maʼlumotlari (yuridik shaxs nomi, joylashgan yeri (pochta manzili), STIR, hisobvaraqlari, elektron pochta manzili va telefon raqamlari) avtomatik tarzda koʻrsatiladi; tanlov savdolarida qatnashish uchun kiritilgan maʼlumotlarning aniq va haqqoniyligi uchun javobgarlik ijaraga oluvchi zimmasiga yuklanadi. 24. Ijara shartnomasi tanlov natijasi boʻyicha bayonnoma rasmiylashtirilgandan keyin oʻn ish kunidan kechiktirmay, ijaraga beruvchi va ijaraga oluvchi tomonidan imzolanishi hamda belgilangan tartibda “online-ijara.uz” axborot tizimida roʻyxatdan oʻtkazilishi shart. Ijara shartnomasi ijaraga beruvchi tomonidan “online-ijara.uz” axborot tizimida roʻyxatdan oʻtkazilgan kundan boshlab tuzilgan hisoblanadi. Belgilangan tartibda roʻyxatdan oʻtkazilmagan ijara shartnomasi haqiqiy emas hisoblanadi va huquqiy oqibat keltirib chiqarmaydi. 25. Ijara shartnomasida quyidagilar koʻrsatiladi: ijaraga berilayotgan obyektning nomi, joylashgan yeri, turi, tarkibi; ijara muddati; ijara toʻlovi miqdori, uni toʻlash tartibi va muddatlari; ijara toʻlovi miqdorini qayta koʻrib chiqish asoslari va tartibi; ijaraga berilayotgan obyektning holati va uni ijaraga oluvchiga topshirish muddati; kommunal xizmatlar, elektr energiyasi, suv, gaz isteʼmoli va issiqlik taʼminotidan foydalanganlik uchun toʻlovlarni amalga oshirish shartlari; shartnoma muddati tugagan yoki muddatidan avval bekor qilinganda, ijaraga oluvchi ijaraga olingan obyektni balansda saqlovchiga soz, but va foydalanishga yaroqli holatda tezkor qaytarish shartlari; ijaraga berilayotgan obyektni tiklash va taʼmirlash tartibi hamda shartlari; ijara shartnomasi shartlari, shu jumladan, ijara toʻlovlarini toʻlash muddatlarining buzilish oqibatlari; tomonlarning huquqlari, majburiyatlari va boshqa javobgarliklari; obyektning har qanday yaxshilanishi balansda saqlovchining yozma roziligi bilan amalga oshirilishi; ijaraga oluvchiga yuklangan majburiyatlarni nazorat qilish tartibi; qonunchilik hujjatlarida belgilangan boshqa shartlar. 26. Balansda saqlovchi tomonidan ijara shartnomasining amal qilish muddati davrida ijaraga oluvchiga ijara obyektidan foydalanishiga va unda faoliyat koʻrsatishiga toʻsqinlik qilish taqiqlanadi (fors-major va qonunchilik hujjatlarida nazarda tutilgan holatlar bundan mustasno). 27. Koʻchmas mulk bir yildan kam boʻlmagan muddatga ijaraga berilganda, ijara shartnomasi davlat roʻyxatidan oʻtkazilishi shart. 28. Avtomototransport vositalari savdo platformasi vositasida tanlov orqali ijaraga berilganda, ijara shartnomalarini notarial tartibda tasdiqlash talab etilmaydi. 29. Ijaraga beruvchi ijara shartnomasida (ijara shartnomasi tarafi boʻlmasa-da) balansda saqlovchining qonuniy manfaatlariga zarar yetmasligi uchun oʻzi orqali amalga oshiradigan huquqlari va majburiyatlarini belgilaydi. Bunda ijaraga beruvchi oʻzining shartnomaviy huquqlaridan balansda saqlovchi foydasiga voz kechmaydi va majburiyatlarini bajarishni zimmasidan soqit qilmaydi. 30. Balansda saqlovchi ijaraga berilgan mulkka nisbatan ijaraga beruvchining xabardorligida oʻziga berilgan shartnomaviy huquqlarini amalga oshiradi hamda majburiyatlarni bajaradi. 31. Tomonlar shartnomada belgilangan majburiyatlarini bajarilmagani oqibatida shartnomaning boshqa tomonlariga yetkazgan zararni ixtiyoriylik asosida qoplaydi. Oʻzaro kelishuvga erishilmaganda, zarar qonunchilik hujjatlarida belgilangan tartibda sud orqali qoplanadi. 32. Balansda saqlovchi ijaraga berilgan obyektni ijaraga oluvchiga ijaraga beruvchi ishtirokida shartnoma imzolangandan soʻng koʻpi bilan besh ish kuni ichida rasmiylashtirib topshirishni va hech qanday tarzda toʻsqinliksiz undan foydalanishini taʼminlaydi. 33. Obyekt ijaraga oluvchiga muddatida topshirilmaganligi oqibatida ijaraga oluvchiga yetkazilgan zarar balansda saqlovchi hisobidan qoplanadi. 34. Ijara toʻlovi boʻyicha hisob-kitoblar quyidagilarni oʻz ichiga oladi: ijara toʻlovi; ijara toʻlovi muddati buzilganligi uchun hisoblangan penya va jarima. 35. Ijara toʻlovi ijaraga oluvchi tomonidan ijara toʻlovining oxirgi belgilangan miqdori va ijaraning qolgan muddatidan kelib chiqqan holda, hisoblangan oylar boʻyicha teng miqdordagi toʻlovlar bilan hisoblanadi. Ijara toʻlovi ijara shartnomasida koʻrsatilgan muddatlarda navbatdagi oy uchun 100 foiz oldindan toʻlash shaklida amalga oshiriladi. Ijara shartnomasi boʻyicha birinchi toʻlov shartnoma ijaraga beruvchida belgilangan tartibda roʻyxatga olingan kundan boshlab oʻn ish kuni ichida keyingi toʻlov har oyning 10-sanasidan kechiktirmasdan toʻlanadi. 36. Ijaraga oluvchi ijara toʻlovini muddatida va belgilangan miqdorda toʻlamaganligi uchun ijaraga beruvchiga oʻtkazib yuborilgan har bir kun uchun kechiktirilgan toʻlov summasining 0,4 foizi miqdorida, ammo kechiktirilgan toʻlov summasining 50 foizidan ortiq boʻlmagan miqdorda penya toʻlaydi. 37. Ijaraga oluvchining ijaraga berilgan obyektni balansda saqlovchining (yuqori turuvchi tashkiloti va ijaraga beruvchi xabardorligida bergan) yozma roziligi asosida amalga oshirgan tiklash yoki mukammal taʼmirlash sarf-xarajatlari Oʻzbekiston Respublikasi Qurilish va uy-joy kommunal xoʻjaligi vazirligi huzuridagi Qurilish va uy-joy kommunal xoʻjaligi sohasida nazorat qilish inspeksiyasi xulosa taqdim etgan taqdirda, ijara toʻlovi mablagʻlaridan balansda saqlovchiga taqsimlangan mablagʻlar hisobidan kamaytirish orqali qoplanadi. 38. Ijaraga oluvchining ijaraga berilgan obyektni tiklash yoki mukammal taʼmirlash uchun sarf-xarajatlari ijara muddati davomida toʻliq qoplanmagan taqdirda (ijara shartnomasining muddatidan oldin bekor qilingan hollar bundan mustasno), sarf-xarajatlarning qoplanmagan qismi balansda saqlovchi tomonidan boshqa mablagʻlari hisobidan qoplanadi. 39. Obyektni (uning qismini) belgilangan tartibda ijara shartnomasi tuzmasdan yoki ijara shartnomasiga kiritmasdan ijaraga berish, shartnomada ijaraga berilgan mulkning parametrlari va sonini kamaytirib koʻrsatish aniqlanganda, ijaraga beruvchi qonun buzilishi holati aniqlangan sanadan boshlab, uch ish kuni mobaynida belgilangan tartibda obyektdan foydalanganlik davri uchun ijara toʻlovining ikki baravari miqdorida hisoblangan summani toʻlash talabi bilan tasdiqlovchi hujjatlarni balansda saqlovchiga taqdim etadi. Hisoblangan summaning oʻn ish kuni ichida ixtiyoriy toʻlanmaganligi sud tartibida undirilishiga asos boʻladi. Bunda obyektdan foydalanganlik davri quyidagicha belgilanadi: obyekt belgilangan tartibda ijara shartnomasi tuzmasdan foydalanishga berilganda, joriy yil 1-yanvar sanasidan holat aniqlangan sanaga qadar; ijaraga beruvchi ishtirokida avval tuzilgan ijara shartnomasi muddati tugaganidan soʻng obyekt belgilangan tartibda ijara shartnomasi tuzilmasdan foydalanishga berilganda, avvalgi ijara shartnomasi muddati tugagan sanadan holat aniqlangan sanaga qadar; obyekt ijara shartnomasiga toʻliq kiritilmasdan ijaraga berilganda, shuningdek, ijara shartnomasida ijaraga berilgan mulkning parametrlari va soni kamaytirib koʻrsatilganda, ijara shartnomasi tuzilgan sanadan holat aniqlangan sanaga qadar. Bunda hisoblangan davr uchun toʻlov oʻsha yilga belgilangan ijara toʻlovining eng kam miqdoriga mutanosib hisoblanadi. 40. Amal qilish muddati navbatdagi yilga oʻtadigan obyektni ijaraga berish shartnomasi boʻyicha boʻlajak yil davri uchun ijara toʻlovining miqdori qoʻshimcha shartnoma (kelishuv) bilan kelgusi yilga tasdiqlangan ijara toʻlovining eng kam miqdorlariga mutanosib tarzda oʻzgartirilib, quyidagi tartibda hisoblanadi: Bunda: Ih2 — kelgusi yil uchun ijara toʻlovi miqdori; Ts2 — kelgusi yilga obyektdan foydalanganlik uchun bir yilga bir kv.metr uchun ijara toʻlovining eng kam miqdori; Ts1 — tanlov oʻtkazilgan yilda obyektdan foydalanganlik uchun bir yilga bir kv.metr uchun ijara toʻlovining eng kam miqdori; Tn — tanlov natijalari boʻyicha belgilangan yillik ijara toʻlovi. 41. Balansda saqlovchining boshqa turdagi mulklari (asosiy vositalar, koʻchar mulklar, avtotransport vositalari va boshqalar) boʻyicha kelgusi yil uchun ijara toʻlovi miqdori quyidagi tartibda hisoblab chiqiladi: Bunda: Ih2 — kelgusi yil uchun ijara toʻlovi miqdori; Tn — tanlov natijalari boʻyicha belgilangan yillik ijara toʻlovi; Tq2 — kelgusi yilga obyektdan foydalanganlik uchun bir yillik ijara toʻlovining eng kam miqdori; Tq1 — tanlov oʻtkazilgan yilda obyektdan foydalanganlik uchun bir yillik ijara toʻlovining eng kam miqdori. 42. Kelgusi yil uchun hisoblangan ijara toʻlovi miqdori tanlov natijasi boʻyicha belgilangan ijara toʻlovi miqdoridan kam boʻlgan taqdirda, kelgusi yil uchun ijara toʻlovi miqdori tanlov savdosi natijasi boʻyicha belgilangan ijara toʻlovi miqdorida belgilanadi. Joriy yil uchun ijara toʻlovi miqdori ushbu yilga belgilangan obyektdan foydalanganlik uchun ijara toʻlovining eng kam miqdoridan kam boʻlishi mumkin emas. 43. Ijara shartnomasiga muvofiq balansda saqlovchi ijaraga beruvchi orqali obyektni (barcha buyumlar va taalluqli boʻlgan texnik hujjatlari bilan birga) shartnoma shartlariga muvofiq ijaraga oluvchiga belgilangan muddat va tartibda topshirishi, ijaraga oluvchi esa ijara muddati tugagan yoki ijara shartnomasi muddatidan oldin bekor qilingan yoxud sud qarori bilan haqiqiy emas deb topilganda, balansda saqlovchiga besh kun ichida shartnoma tuzilgan sanadagi holatda qaytarib topshirishi shart. 44. Ijaraga beruvchi obyektni belgilangan muddatda qaytarib topshirmagani oqibatida koʻrilgan moddiy zararni ijaraga oluvchidan sud tartibida undirishga haqli. 45. Obyektni topshirish-qabul qilish va qaytarish-qabul qilish ijaraga beruvchi, ijaraga oluvchi va balansda saqlovchilarning vakolatli vakillari ishtirokida “online-ijara.uz” axborot tizimi orqali uch tomonlama tuzilgan dalolatnoma asosida amalga oshiriladi. Dalolatnomada quyidagilar koʻrsatiladi: dalolatnoma tuzilgan joy va sana; ijara shartnomasining rekvizitlari (tuzilgan sanasi, tartib raqami); ijara mulkining texnik holati. Topshirish-qabul qilish va qaytarish-qabul qilish dalolatnomalari tomonlarning vakolatli vakillari tomonidan imzolanadi (shu jumladan, elektron raqamli imzo orqali). 46. Ijaraga olingan obyektda kamchiliklar aniqlangan taqdirda (qonunda nazarda tutilgan hollardan tashqari), mulkni qabul qilib oluvchi tomonlar boshqa tomon obyektni shartnomada belgilangan muddatlarda ijara shartnomasi shartlariga muvofiq holatga keltirgungacha yoki yetkazilgan zararni qoplagungacha uni qabul qilib olishni va obyektni topshirish-qabul qilish dalolatnomasini imzolashni rad etishga haqlidir. Bunda obyekt topshirilgunga qadar topshirishni kechiktirgan taraf shartnoma shartlarida ijara toʻlovini toʻlaydi. 47. Ijaraga berilayotgan mulklarni hisobga olish va maʼlumotlar bazasini yuritish ijaraga beruvchi tomonidan “online-ijara.uz” axborot tizimi orqali amalga oshiriladi. 48. Ijaraga beruvchi ijara shartnomasi amal qiladigan muddat mobaynida ijaraga oluvchi tomonidan ijara toʻlovi oʻz vaqtida va toʻliq toʻlanishini nazorat qilib boradi. Ushbu maqsadda ijaraga beruvchi quyidagilarga haqli: ijaraga oluvchidan ijara shartnomasida nazarda tutilgan axborotlarni soʻrash va olish; zarurat boʻlganda, mulkning fizik holatini ijaraga oluvchining xoʻjalik faoliyatiga aralashmagan holda koʻzdan kechirish; ijaraga olingan mulkdan foydalanish shartlarini, ijaraga oluvchi tomonidan uchinchi shaxslar huquqlariga rioya qilinishini oʻrganish (servitut, garov va shu kabilar); ijaraga oluvchining ijaraga olingan obyektni yaxshilash toʻgʻrisidagi murojaatini koʻrib chiqish; qonunchilik hujjatlarida va ijara shartnomasida nazarda tutilgan boshqa harakatlarni amalga oshirish; qonunchilik hujjatlarida belgilangan boshqa huquqlaridan ham foydalanish. 49. Balansda saqlovchi ijara shartnomasi amal qiladigan muddat mobaynida ijaraga oluvchi tomonidan quyidagi majburiyatlar bajarilishini nazorat qilib boradi: obyektdan bayonnomada belgilangan faoliyat boʻyicha foydalanishini; ijaraga oluvchining xodimlari Jazoni ijro etish departamenti tizimidagi jazoni ijro etish muassasalarining ichki tartib qoidalariga rioya etishini; umumiy ovqatlanish va savdo joylarida qonunda belgilangan tovarlar narxining belgilangan narxdan yuqori emasligini; ijaraga oluvchi obyektni soz va but holatda saqlashi, balansda saqlovchining ruxsatisiz obyektning tashqi koʻrinishiga oʻzgartirish kiritmasligini; sanitariya qoidalari, normalari va gigiyena normativlari talablariga rioya etilishini; qonunchilikda va ijara shartnomasida belgilangan boshqa majburiyatlar bajarilishini. Ushbu maqsadda balansda saqlovchi quyidagilarga haqli: ijaraga oluvchidan ijara shartnomasida nazarda tutilgan bandlar yuzasidan axborotlarni soʻrash va olish; Jazoni ijro etish departamenti tizimidagi jazoni ijro etish muassasalarining ichki tartib qoidalari buzilishi holatlari boʻyicha ijaraga oluvchining xodimlaridan tushuntirish olish; qonunchilik hujjatlarida va ijara shartnomasida belgilangan boshqa huquqlaridan ham foydalanish. 50. Ijaraga beruvchi tomonidan ijaraga oluvchini ogohlantirgan holda, balansda saqlovchining murojaatiga koʻra va/yoki oʻz tashabbusiga asosan quyidagi hollarda ijara shartnomasi bekor qilinishi mumkin: ijaraga oluvchi tomonidan shartnoma majburiyatlari bajarilmaganda; obyektda qurilish-taʼmirlash ishlari balansda saqlovchi bilan kelishilmagan holda bajarilganda; umumiy ovqatlanish joylari va savdo doʻkonlaridagi narxlar asossiz ravishda oshirib yuborilganda; ijara oluvchining xodimlari tomonidan Jazoni ijro etish departamenti tizimidagi jazoni ijro etish muassasalarining ichki tartib qoidalari buzilganda yoki maxsus kontingent bilan noqonuniy munosabatga kirishilganligi aniqlanganda; ijaraga oluvchining xatti-harakati obyektning yaroqsiz holga yoki uning buzilishiga olib kelgan holatlar aniqlanganda; qonunchilikda va ijara shartnomasida belgilangan boshqa holatlarda. 51. Mazkur Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Mazkur Nizom Oʻzbekiston Respublikasi Ichki ishlar vazirligi huzuridagi Jazoni ijro etish departamenti (keyingi oʻrinlarda — Jazoni ijro etish departamenti) tizimidagi jazoni ijro etish muassasalariga Face-ID identifikatsiya tizimi mavjud boʻlgan infokiosklarni oʻrnatish tartibini belgilaydi. 2. Ushbu nizomda quyidagi asosiy tushunchalardan foydalaniladi: Face-ID identifikatsiya tizimi — maxsus kontingentning yuz qiyofasidan uning shaxsini identifikatsiya qilish imkonini beradigan tizim; jazoni ijro etish muassasalari — Jazoni ijro etish departamenti tizimidagi jazoni ijro etish muassasalari, shu jumladan, mahkumlar uchun ixtisoslashtirilgan kasalxona, tarbiya koloniyasi, manzil-koloniyalari hamda tergov hibsxonalari; investitsiya majburiyatlari — jazoni ijro etish muassasalarida maxsus kontingent, shu jumladan, ularning qarindoshlari tomonidan qonun bilan taqiqlanmagan buyumlarni erkin bozor mexanizmlariga asoslangan elektron platforma orqali onlayn xarid qilish imkoniyatini yaratish uchun infokiosklarni jazoni ijro etish muassasalarga oʻrnatish va ularga topshirish boʻyicha shartnoma shartlari asosida investitsiyalar kiritishga doir majburiyatlar; infokiosk — maxsus kontingentga biometrik maʼlumotlari asosida Face-ID identifikatsiya tizimi orqali inson omilisiz qonunchilik hujjatlari bilan taqiqlanmagan buyumlarni elektron doʻkon orqali sotib olish imkonini beruvchi elektron qurilma; maxsus kontingent — ehtiyot chorasi sifatida qamoqqa olinib, tergov hibsxonalarida saqlanayotgan va ozodlikdan mahrum etish tariqasidagi jazoni ijro etish muassasalarida jazo muddatini oʻtayotgan shaxslar; talabgor — jazoni ijro etish muassasalariga elektron platforma orqali tovar va buyumlar xarid (onlayn) qilish imkonini beruvchi elektron platforma va Face-ID identifikatsiya tizimi mavjud infokiosklarni investitsiya kiritish orqali oʻrnatish istagini bildirgan yuridik shaxs (Oʻzbekiston Respublikasi rezidenti); talabgorni oʻrganish — tanlov komissiyasi tomonidan jazoni ijro etish muassasalariga infokiosklarni investitsiya kiritish orqali oʻrnatish istagini bildirgan yuridik shaxs (Oʻzbekiston Respublikasi rezidenti) haqidagi maʼlumotlarni oʻrganish; tanlov — jazoni ijro etish muassasalariga infokiosklarni oʻrnatish boʻyicha eʼlon qilingan tanlov mezoni va shartlariga muvofiq talabgorlar tomonidan taqdim etilgan eng yaxshi takliflarni tanlab olish jarayoni; tanlov komissiyasi — mazkur Nizomda keltirib oʻtilgan funksiyalarni bajarish uchun Jazoni ijro etish departamentida tashkil etiladigan komissiya; tanlovning gʻolibi — eʼlon asosida eng yaxshi takliflarni bildirgan, talabgorni oʻrganish natijalari boʻyicha ijobiy baholangan ishtirokchi; elektron doʻkon — elektron platforma orqali tovar va buyumlar xarid (onlayn) qilish imkonini beruvchi dasturiy taʼminot. 3. Tanlov qonuniylik, ochiqlik, shaffoflik, xolislik, va ishtirokchilarga teng sharoitlar yaratish tamoyillariga muvofiq oʻtkaziladi. 4. Jazoni ijro etish departamenti tomonidan maxsus kontingentning ehtiyojidan kelib chiqib, jazoni ijro etish muassasalariga oʻrnatiladigan infokiosklar miqdori va texnik talablari belgilanadi. 5. Jazoni ijro etish departamenti tomonidan jazoni ijro etish muassasalarida infokiosklarni oʻrnatish boʻyicha tanlov komissiyasi shakllantiriladi. Tanlov komissiyasi tarkibiga quyidagilar kiritiladi: Oʻzbekiston Respublikasi Ichki ishlar vazirligi Shaxsiy xavfsizlik bosh boshqarmasi masʼul vakili; Jazoni ijro etish departamenti boshligʻining axborot texnologiyalari boʻyicha oʻrinbosari; Jazoni ijro etish departamenti Moliya va moddiy-texnika taʼminoti boshqarmasi boshligʻi; Jazoni ijro etish departamentining boshqa sohaviy xizmat xodimlari; infokiosklar oʻrnatilishi moʻljallangan jazoni ijro etish muassasalari boshliqlari. Jazoni ijro etish departamenti Moliya va moddiy-texnika taʼminoti boshqarmasi boshligʻi tanlov komissiyasi raisi hamda mazkur boshqarmaning masʼul xodimlaridan biri tanlov komissiyasi kotibi etib tayinlanadi. 6. Tanlov komissiyasi tomonidan maxsus kontingent, shu jumladan, ularning qarindoshlari tomonidan qonun bilan taqiqlanmagan buyumlarni erkin bozor mexanizmlariga asoslangan elektron doʻkonlar orqali sotib olish imkoniyatini yaratish uchun infokiosklarni jazoni ijro etish muassasalariga oʻrnatish istagi mavjud talabgorlarni aniqlash uchun davriy nashrlarda va Oʻzbekiston Respublikasi Ichki ishlar vazirligining rasmiy veb-saytida tanlov eʼlon qiladi. 7. Eʼlonda: takliflarni topshirish tartibi va muddati (kun va soat); hujjatlarni qabul qiladigan tanlov komissiyasining manzili va bogʻlanish telefoni; talabgorlarga qoʻyiladigan talablar; talabgorlarga infokiosklarni oʻrnatish bilan bogʻliq shartlar, shu jumladan, oʻrnatish va jazoni ijro etish muassasalariga topshirish muddatlari koʻrsatib oʻtiladi. 8. Tanlov komissiyasi infokiosklarni oʻrnatish boʻyicha taklif bilan chiqqan talabgorlarning roʻyxatini shakllantirib, tanlov oʻtkazish uchun zarur boʻlgan hujjatlarni toʻplaydi. 9. Infokiosklarni oʻrnatish boʻyicha taklif bilan chiqqan talabgorlarga tanlov komissiyasi tomonidan tanlov oʻtkazish joyi va vaqti maʼlum qilinadi. 10. Tanlovda ishtirok etayotgan talabgorlar quyidagi huquqlarga ega boʻladi: tanlov oʻtkazish joyi va vaqti boʻyicha batafsil maʼlumot olish; tanlovda shaxsan yoki tegishli ishonchnoma asosida ishonchli vakili orqali ishtirok etish; tanlov natijalari boʻyicha eʼtirozlarni belgilangan muddatlarda tanlov komissiyasiga taqdim etish hamda tanlov komissiyasining xulosasidan norozi boʻlsa, yuqori turuvchi organ yoki sudga shikoyat qilish. 11. Tanlov komissiyasi tomonidan tanlovni oʻtkazish davomida infokiosklarni oʻrnatish boʻyicha taklif bilan chiqqan talabgorlarning takliflari oʻrganib chiqiladi va tanlov gʻolibini aniqlashning mezonlari asosida tanlov gʻolibi aniqlanadi. 12. Quyidagilar tanlov gʻolibini aniqlashning mezonlari hisoblanadi: talabgorning tanlovga qadar elektron savdo sohasida bir yildan kam boʻlmagan tajribaga ega ekanligi; talabgorning Face-ID identifikatsiya tizimi mavjud boʻlgan infokiosklar orqali savdo qilish imkonini beruvchi dasturga ega ekanligi; talabgorning barcha jazoni ijro etish muassasalariga infokiosklarni oʻrnatish uchun kiritadigan investitsiya (pul) mablagʻlariga ega ekanligi; vakolatli organlardan faoliyatni amalga oshirish uchun tegishli ruxsatnomaga ega ekanligi; moliyaviy ahvolining barqarorligi, soliq va yigʻimlardan qarzdorligi mavjud emasligi; maxsus kontingentga infokiosklar orqali tovar va mahsulotlarni yetkazib berish uchun yetarli moddiy-texnik hamda logistika bazasiga (buyurtma qilingan tovar va buyumlarni jazoni ijro etish muassasalariga yetkazish uchun transport vositalari, ombor va ishchi kuchiga) ega ekanligi. 13. Agar bitta talabgor tomonidan taqdim etilgan taklifda infokiosklarni barcha jazoni ijro etish muassasalarda oʻrnatish nazarda tutilmagan boʻlsa, bir nechta talabgorlar gʻolib deb topilishi mumkin. 14. Agar tanlov oʻtkazilgan kunidan keyingi ikki ish kuni ichida talabgorlar tomonidan tanlovni oʻtkazish natijalari boʻyicha eʼtirozlar kelib tushmagan boʻlsa, tanlov komissiyasi tomonidan gʻolib deb topilgan ishtirokchi bilan shartnoma tuziladi. 15. Talabgorlarning tanlov natijalari boʻyicha eʼtirozlari tanlov komissiyasi tomonidan uch ish kuni ichida koʻrib chiqiladi va tegishli qaror qabul qilinib, manfaatdor tomonlarga maʼlum qilinadi. Belgilangan muddat tugaganidan keyin kelib tushgan eʼtirozlar tanlov komissiyasi tomonidan koʻrib chiqilmaydi. 16. Tanlovni oʻtkazish jarayoni videotasvirga olinadi, tanlov natijalari tanlov komissiyasi yigʻilishining bayonnomasi bilan rasmiylashtiriladi. Tanlovni oʻtkazish jarayoni videotasviri tanlov komissiyasi yigʻilishining bayonnomasi bilan birga saqlanadi. 17. Agar takliflarni qabul qilib olishning muddati yakuniga qadar birorta ham taklif tushmasa yoki tanlovga ikkitadan kam talabgorning taklifi taqdim etilsa yoxud taqdim etilgan barcha tanlov takliflarida zarur hujjatlarning paketi boʻlmaganda, tanlov komissiyasi tomonidan tanlov oʻtkazilmagan deb eʼlon qilinadi. 18. Shartnoma tomonlar oʻrtasida olti oydan uch yilgacha boʻlgan muddatga tuziladi. Bunda tanlov komissiyasi quyidagilarni inobatga olgan holda shartnoma muddatini belgilaydi: infokiosklarning texnik xususiyati va kiritilgan investitsiya (mablagʻlar) miqdori; shartnomada investor tomonidan infokiosklarni takomillashtirib borish uchun qoʻshimcha investitsiya kiritish boʻyicha taklif nazarda tutilganligi; investor tomonidan jazoni ijro etish muassasalariga oʻrnatilishi taklif etilgan infokiosklar soni. 19. Shartnoma quyidagilarni oʻz ichiga olishi lozim: shartnomaning predmeti va hisob-kitoblar tartibi; shartnomaning amal qilish muddati va shartlari; infokiosklarni jazoni ijro etish muassasalariga oʻrnatish tartibi, ularni topshirish muddati; investor va jazoni ijro etish muassasasining huquqlari hamda majburiyatlari; tomonlarning shartnoma shartlariga rioya qilmaganligi uchun javobgarligi (shuningdek, fors-major holatlar); shartnomaga oʻzgartirish va qoʻshimchalar kiritish tartibi; nizolarni sudgacha va sud tartibida hal etish tartibi; shartnomani bekor qilish tartibi. Gʻolib boʻlgan talabgorning taklifida infokiosklardan foydalanish davomida topgan foydasining bir qismini muassasalarga ajratishi nazarda tutilgan boʻlsa, bu shartnomada aks ettirilishi lozim. 20. Shartnomada investor tomonidan shartnoma tuzilgan sanadan boshlab ikki oy ichida infokiosklar jazoni ijro etish muassasalari maʼmuriyati tomonidan belgilab berilgan hududga oʻrnatilishi hamda ulardan faqatgina jazoni ijro etish muassasasining balansiga topshirilganidan soʻng shartnoma bilan belgilangan muddatda foydalanish mumkinligi asosiy shartlar sifatida belgilanishi zarur. 21. Infokiosklardan foydalanish tartibi va shartlari ozodlikdan mahrum etish turidagi jazoni ijro etish muassasalarining ichki tartib qoidalaridan kelib chiqqan holda, Oʻzbekiston Respublikasi Ichki ishlar vazirligi tomonidan belgilanadi. 22. Shartnoma bilan belgilangan muddat ichida infokiosklarda yuzaga kelgan texnik nosozlarni bartaraf etish, dasturiy taʼminotini yangilab borish investorning mablagʻlari hisobidan amalga oshiriladi. 23. Shartnoma muddati tugagach, infokiosklar jazoni ijro etish muassasalari maʼmuriyati tomonidan belgilangan tartibda ijaraga beriladi. 24. Investor tomonidan investitsiya majburiyatlarining bajarilishi hamda shartnoma shartlariga rioya etilayotganligi Jazoni ijro etish departamenti tomonidan nazorat qilinadi. 25. Mazkur Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar.